'Smokkelaar' probeer glo doeanebeamptes omkoop | Maroela Media
'n Vrou is Vrydag by die Internasionale Lughawe OR Tambo in hegtenis geneem nadat sy meer as $1 miljoen na Dubai probeer smokkel het.
Sandile Memela, woordvoerder van die Suid-Afrikaanse Inkomstediens (SAID), het gesê die vrou is deur SAID-beamptes voorgekeer en gevra om die groot hoeveelheid dollarnote, ongeveer R14 919 606 werd, in die twee tasse wat sy vroeër ingeboek het te verklaar. Volgens Memela kon die vrou nie die oorsprong van die geld bevestig nie.
"Sy het twee van die doeanebeamptes probeer omkoop, maar hulle het geweier. Haar tasse is deursoek en die algehele bedrag van die note was $1 082 700," het Memela gesê. Die vrou is op die plek in hegtenis geneem en daar is op die kontant beslag gelê vir nadere ondersoek.
"Internasionale passasiers moet daarvan bewus wees dat die Suid-Afrikaanse Reserwebank 'n individu toelaat om nie meer as R25 000 kontant of die ekwivalent daarvan in 'n ander geldeenheid by hom of haar te dra nie. Enige groter bedrag moet verklaar word met die nodige dokumente van 'n gemagtigde Forex-handelaar," het Memela gesê.